**IZVJEŠTAJ O RADU**

**SEKRETARIJATA ZA KULTURU I SPORT ZA 2021. GODINU**

Podgorica kao društveno-politički i kulturni centar naše zemlje tokom godine ima kontinuiran kulturni život koji se, uprkos teškim pandemijskim uslovima, kontinuirano i uspješno realizovao. Kulturna djelatnost takođe u promijenjenim uslovima realizacije nastavila je da se obavlja u pet ustanova kulture čiji je osnivač Glavni grad: Javna ustanova Muzeji i galerije Podgorice, Javna ustanova Kulturno-informativni centar „Budo Tomović”, Javna ustanova Gradsko pozorište i Javna ustanova Narodna biblioteka „Radosav Ljumović”.

**Sekretarijat za kulturu i sport Glavnog grada Podgorice** je izuzetno složenu godinu zaključio uspješnom realizacijom gotovo svih manifestacija i programa planiranih godišnjim programom rada. Posebno zadovoljstvo predstavlja što smo realizovali nove manifestacije Sekretarijata - *Dani Dragana Radulovića* i mjesec savremene umjetnosti realizacijom retrospektivne izložbe *Mikrokozmi Ilije Šoškića* sa brojnim pratećim programima u period od 15. maja do 15. juna.

 Veliki prostor u ovoj godini posvećen je kreativnim mladim pojedincima i organizacijama iz oblasti kulture, pa su isti, kroz realizaciju sadržaja prepoznatljivih manifestacija Sekretarijata (Podgoričko kulturno ljeto, Internacionalni sajam knjiga, DEUS) i pojedinačnih programa, imali priliku da predstave svoje kulturno stvaralaštvo.

 Uz podršku Sekretarijata realizovani festivali: *Underhill*, *FIAT,*  *Džada Fest, Avi Fest,* i veliki broj individualnih i kolektivnih programa koji smo pomogli finansijski i logistički. Ostali gradski festivali za koje su bila oprediljenja sredstva nisu održani usljed komplikovane epidemiološke situacije.

**Podgoričko kulturno ljeto** obuhvatilo je preko 60 uspješno realizovanih programa iz oblasti muzike, književnosti, filmske, dramske, vizuelne umjetnosti i multimedije, predstavljenih podgoričkoj publici tokom više od tri mjeseca trajanja manifestacije čime smo dokazali da i u vanrednim okolnostima kulturna scena i kulturna produkcija mogu biti izuzetno žive, bogate, raznovrsne i dostupne građanima. Jedan od pečata ovog Podgoričkog ljeta svakako je i broj programa koji su realizovani na javnim površinama. Uz već prepoznatljive lokacije, organizovani su programi na Gorici, Pobrežju, u Kraljevom parku, na platou kod spomenika Svetom Petru Cetinjskom, u amfiteatru kod Moskovskog mosta, u dvorištu Kuće Stojanovića u Maslinama. Na taj način kultura je postala još dostupnija i bliža građanima Podgorice, što je jedna od osnovnih misija i smjernica kulturne politike Grada.

**VI internacionalni sajam knjiga** organizovan je od 6 do 10. oktobra. Zahvaljujući kreativnoj koncepciji i organizaciji, u složenim okolnostima, uz strogo poštovanje svih zdravstvenih mjera, Sajam je pružio presjek savremene crnogorske, regionalne i evropske književne scene. Kao i ranijih godina, Sajam je bio posvećen promociji književnog stvaralaštva i diskusijama na aktuelne teme savremene umjetnosti.

 **Decembarska umjetnička scena**-**DEUS** realizovali smo tokom mjeseca decembra(od 1. do 30. decembra) sa više od 50 kulturno-umjetničkih programa. Tradicionalna manifestacija započeta je u Narodnoj biblioteci Radosav Ljumović u čast obilježavanja 140 godina od postojanja Čitaonice, prve institucije kulture na teritoriji Podgorice. Izdvojili bismo Beoart reviju koja je podgoričkoj publici prezentovala regiponalna pozorišna ostvarenja, gostovanje izložbe socijalističkih spomenika slovenačkih kustosa, veliki broj važnih književnih promocija. Kao što je i ranije navedeno, manifestacije i programi koje smo realizovali, ove godine su naročito su bili u znaku promocije mladih i manje afirmisanih, a izuzetno talentovanih podgoričkih i crnogorskih umjetnika.

 **JU “Gradsko pozorište” Podgorica** realizovalo je četiri nove predstave – *„Snježna kraljica“* (Dramska scena za djecu), *„Konji ubijaju, zar ne?“* (Večernja scena), *„Zelena čoja Montenegra“* (Večernja scena) u koprodukciji sa Budva grad teatrom i Beogradskim dramskim pozorištem i *„Pola Pola“* u koprodukciji sa FDU sa Cetinja, započeli rad na predstavi *„Ukroćena goropad“* (Večernja scena, čija je premijera planirana za 3. februar 2022. godine). Za najmlađu publiku organizovali smo *Drugi internet regionalni festival teatra za djecu (II PIR festival)*, takmičarskog karaktera, a pozorištu pripala *Treća nagrada* za najbolju predstavu *„Tri praseta”,* dok je na23. Teatar fest „Petar Kočić“, Banja Luka *Nagrada za najbolju scenografiju* pripala *Vesni Popović* za predstavu *„Pukovnik Ptica“*.

Tokom 2021.godine pozorište je učestvovalo na festivalima: 23. Teatar fest „Petar Kočić“, Banja Luka, 29. Međunarodni kotorski festival pozorišta za djecu, Kotor, *34. Barski ljetopis, Bar*, 35. Festival „Grad teatar“ Budva, *Festival „RUTA GRUPA TRIGLAV“, Brioni*, *XI Bugojansko lutkarsko bijenale*, 26. Jugoslovenski festival „Bez prevoda”, Užice, *Festival „RUTA GRUPA TRIGLAV“, Sarajevo*, 25. Internacionalni pozorišni festival za djecu i mlade Bursa. *Dan Gradskog pozorišta tj. proslava povodom 70 godina od osnivanja Pozorišta,*27. decembra, obilježen je izvođenjem predstave „Pozorištu s ljubavlju“, u okviru kog su dodijeljene Godišnje nagrade zaposlenim JU „Gradsko pozorište“ i Nagrada „Vasilije Ivanovič Šćućkin“. Nagrada „Vasilije Ivanović Šćućkin“ ove godine dodijeljena je glumcu Željku Caji Radunoviću.

**JU KIC “Budo Tomović** je tokom 2021. godine realizovao oko 250 programa, između ostalog: VI međunarodna manifestacija kamernih dramskih ostvarenja MAKADO, Međunarodni ljetnji kamp za kamernu muziku, V KIC-ov regionalni književni festival Literitorija, na temu ,,Autorke u fokusu”. Godina je protekla u obilježavanju dva značajna jubileja - 55 godina KIC-a (tim povodom publikovana je i promovisana monografija ,,Semper Iuvenis 2” i održan muzičko–teatarski KIC hepening pod istim imenom), kao i 75 godina Folklornog ansambla KIC-a koji je proslavljen koncertom ,,Tradicija u srcu”. Organizovali smo, uz podršku Sekretarijata za kulturu i sport Glavnog grada, X KIC-ovu Školu retorike. Forum mladih pisaca je krajem godine objavio sedmi zbornik radova ,,Pretresanje bilježnice”.

Programska novina 2021. bila je tribina “Podgoričke priče**”** realizovana u okviru dramskog programa. Prateći složenu epidemijsku situaciju, realizovan je veliki broj muzičkih koncerata i izložbi u holu KIC-a. Kada je riječ o kapitalnim investicijama, između ostalog, uspješno su izvedeni radovi na adaptaciji ulaznog hola, garderobe, biletarnice i portirnice.

**JU Narodna biblioteka “Radosav Ljumović**” U 2021. godini Biblioteka je imala preko 5000 novih korisnika. Otvorena je Kuća Stojanovića, obnovljena sala Božidar Vuković Podgoričanin i sala Marko Miljanov u Biblioteci. Objavljeno je 19 novih izdanja različitih autora iz različitih oblasti kulture, umjetnosti i nauke, uključujući i dva časopisa: časopis za đecu i mlade „Latica“ i časopis za kulturu i kulturna pitanja „Glasnik“. Pokrenuti su različiti projekti za đecu i mlade, od kojih je jedno i online izdanje – „Čitamo crnogorske autore“ namijenjeno najmlađoj populaciji.

 Postavljene su mini biblioteke na otvorenom na 6 lokacija u Podgorici. Organizovano je preko 60 programa uživo, od toga 22 promocije, 10 tribina posvećenih važnim autorima, organizovana je i Neđelja žena sa sedmodnevnim programima i akcijama. Otvorena je Stripoteka – posebni segment u Biblioteci namijenjen ljubiteljima stripa.

**JU Muzeji i galerije Podgorice** je programskom koncepcijom značajno doprinijela kulturnoj ponudi grada. U prostoru Moderne galerije, galerije Art i galerije Risto Stijović upriličene su brojne izložbe i realizovani brojni kulturno-umjetnički programi, ostvarene saradnje sa domaćim i međunarodnim partnerima.

Aktivnosti u okviru zaštite kulturnih dobara podrazumijevale su: sanaciju znatnih oštećenja nastalih vandalskim postupcima i kontinuirane aktivnosti na sprovođenju preventivnih, zaštitnih mjera u depoima.

Na osnovu sporazuma o saradnji sa JPU Đina Vrbica, realizuje se projekat U carstvu muzeja, koji ima za cilj da doprinese razvoju kreativnosti, likovnosti, i senzibiliteta za kulturno-istorijske i umjetničke vrijednosti kod djece predškolskog uzrasta.

U okviru izdavačke djelatnosti iz štampe je izašao zbornik radova *Nova antička Duklja,* monografija *Đeljoš Đokaj* i monografija *Spomen obilježja Podgorice*. Tokom godine izvođeni su radovi uređenja prijemnice i suvenirnice (II faza), radovi na fasadi glavne zgrade Muzeja, radovi na održavanju galerijskih prostora, adaptacija dijela prostora u Muzeju Marka Miljanova, opremanje pomoćnog objekta Galerije Risto Stijović.

Polazeći od činjenice da sport predstavlja ogromno dostignuće modernog društva, da igra važnu i aktivnu, konstruktivnu ulogu u jačanju fizičkog, intelektualnog i moralnog zdravlja građana, Glavni grad Podgorica planski učestvuje u finansiranju sportskih organizacija, izgradnji i održavanju sportskih objekata, razvoju talenata, organizovanju različitih rangova i nivoa sportskih događaja i manifestacija, odnosno doprinosi cjelokupnom razvoju i promociji sporta, kao važne društvene potrebe i djelatnosti. Shodno tome, jedan od osnovnih ciljeva u razvoju sporta u Podgorici je dostizanje Milenijumskih ciljeva razvoja ljudskog društva, definisanih od strane Ujedinjenih nacija kao i dostizanje humanih vrijednosti u akcijama koje se sprovode protiv različitih predrasuda, diskriminacija i nasilja.

U Podgorici egzistira preko 300 sportskih subjekata, od kojih je 28 nacionalnih saveza, čiji sportisti postižu zapažene rezultate na domaćoj i međunarodnoj sceni u različitim uzrasnim kategorijama. Ovi rezultati se postižu umnogome zahvaljujući tome što Glavni grad preko Sekretarijata za kulturu i sport planski sprovodi aktivnosti koje imaju veliki uticaj na zadovoljenje potreba građana u oblasti fizičke kulture i sporta.

Za razliku od prethodne godine (2020.), kada zbog problema koji su nastali zbog Kovid-a 19 veliki broj planiranih sportskih manifestacija nije održan ili je održan u korigovanim uslovima organizacije i smanjenom obimu, trudilI smo se da 2021. godine održimo planirane manifestacije. Manifestacije su održane u skladu sa sa preporukama Instituta za javno zdravlje Crne Gore i Ministarstva zdravlja, uz poštovanje svih propisanih mjera , i to:

**6. Žogarija**, tradicionalna sportska manifestacija za osnovce uzrasta od 8 do 10 godina, održana je 01. oktobra, cilj je da djeca preko sporta i propratnih rekreativno-zabavnih aktivnosti sklapaju nova poznanstva i prijateljstva, da se motivišu da se igraju, razmišljaju, analiziraju, komuniciraju, razvijaju i podstiču strpljivost kroz fair-play u igrama sa loptom, kreativne radionice, pjevačka i plesna takmičenja i nadmetanja u znanju, te da shvate vrijednost i važnost fizičkog vježbanja, kao i njegov doprinos zdravom stilu življenja.

**Podgorica Millenium Run**, prvi put je u okviru maratona manifestacija trajala dva dana (20. i 21. novembra), prvog dana je bio planiran program za najmlađe, a drugog dana su bile organizovane trke na 5km, 10km, 21,1km i 42,2km. Veoma lijepa promocija Grada, gdje je kroz dva dana manifestacije učestvovao veliki broj naših sugrađana, kao i gosti iz inostranstva.

**51. Trofej Skadarsko jezero -** takmičenje je 27. juna tradicionalno održano na stazi Lesendro na Skadarskom jezeru, pored brojnih nagrada ovo tamičenje je prepoznatljivo po nagradi „zlatna ukljeva“ koja se tradicionalno dodjeljuje pobjedniku.

**2.** **Fitness dani Podgorice**, manifestacija je održana po drugi put, a organizovana je na dvije atraktivne lokacije u gradu (Stadion malih sportova na Gorici i otvoreni bazen SC “Morača”) tokom juna 2021. godine, u saradnji sa fitnes centrima sa područja Glavnog grada i Kancelarijom za mlade, u cilju pružanja besplatnih rekreativnih aktivnosti našim sugrađanima tokom ljeta.

**21. Liga osnovnih škola Podgorice**, najmasovnija sportska manifestacija u Podgorici, održana je od 4. do 16. novembra. Okupila je učenike iz 17 osnovnih škola, koji su se takmičili u 9 sportova.

Sekretarijat je sa Paraolimpijskim komitetom Crne Gore i Stonoteniskim klubom OSI „Luča“ kao i svake godine organizovao **Međunarodno takmičenje OSI u stonom tenisu,** na kojem je učestvovao veliki broj takmičara iz Crne Gore i inostranstva.

**Podgorica 2K21 Open** basket turnir, održan je od 2. do 4. jula uz veoma bogat program, koji je osim takmičarskog dijela upotpunjen sa programom za publiku, nagradnim igrama, takmičenjem za najmlađe, kao i revijalnim utakmicama.

**5. Školski sportski raspust,** cilj manifestacije da se na više lokacija u Gradu kroz besplatne sportske sadržaje, u toku ljetnjeg raspusta, uključi što veći broj djece osnovnih škola u sportske aktivnosti, da se kroz te aktivnosti razvije ljubav prema sportu, zdravi načini života i aktivno provodi slobodno vrijeme.

**7. Podgorički triatlon, Plavnica 2021,** održan je 7. juna na Plavnici. Učestvovalo je 50 takmičara, osim naših takmičara učestvovali su takmičari iz inostransta.

**Olimpijski dan**, Podgorica je obilježila Olimpijski dan, praznik sporta i olimpizma, koji se slavi u čast „rođenja” modernih Olimpijskih igara, 23. juna 1894. godine. Olimpijski dan promocija je olimpijskog pokreta, olimpijskih vrijednosti, zdravih stilova života i značaja bavljenja sportom. Olimpijski dan je više od sportskog događaja, jer uključuje, pored sportskih, i kulturne i obrazovne aktivnosti, okupljajući i ujedinjujući sve bez obzira na starost, pol, društveno porijeklo ili sportske sposobnosti.

**15. Kamp perspektivnih sportista Podgorice,** je održan u periodu 20. do 27. juna na Kopaoniku, gdje je učestvovalo 80 sportista. Kampovi perspektivnih sportista su jedan od segmenata koji u sebi nose podlogu za nasleđe vrhunskom sportu. Kamp je organizovan tako da se na jednom mjestu okupi što veći broj talentovanih sportista i da im se uz kvalitetan stručni rad i optimalne uslove obezbijedi dalje napredovanje.

**Međunarodno otvoreno prvenstvo Podgorice u plivanju**, održano je 3. i 4. jula na Gradskom bazenu. Sekretarijat za kulturu i sport u saradnji sa Vaterpolo i plivačkim savezom Crne Gore, u sklopu proslave 13. jula – Dana državnosti, organizovalo je ovo plivačko takmičenje*.* Takmičenje se organizuje u cilju popularizacije plivanja u Podgorici, a pored plivača iz Crne Gore učestvuju i takmičari iz inostranstva.

**10. Memorijalni trofej „Mladen Brajović,** održan je 12. septembra, na stazi *kanal Morača*, na kojem je učestvovalo 11 ekipa sa 33 takmičara. Takmičenje u disciplini lov ribe udicom na plovak, u slobodnom stilu održava se u znak sjećanja na Mladena Brajovića, istaknutog sportskog radnika i nekadašnjeg omladinskog prvaka u sportskom ribolovu i osvajača drugih brojnih takmičenja.

**Međunarodno OSI košarkaško takmičenje u kolicima,** održano je 13. novembra u organizaciji KK OSI „Paramont“. Takmičenje je organizovano kao turnir Balkanske lige u košarci u kolicima.

**Međunarodni dan studentskog sporta**, održan je tokom septembra u saradnji sa Studentskim sportskim savezom Crne Gore, tog dana je organizovano niz sportsko-rekreativnih događaja u sklopu proslave ovog dana.

**Evropska nedelja sporta** obilježena je 26. septembra organizacijom nadmetanja u fudbalu, odbojci, basketu, ragbiju i šahu, kao i pokazni treninzi iz gimnastike i školice sporta, u cilju podizanja svijesti o zdravom životu, važnosti sporta i fizičke aktivnosti, u organizaciji Sekretarijata za kulturu i sport i Kancelarije za mlade Podgorica.

**12. Prvenstvo srednjih škola,** Prvenstvo srednjih škola održano je pod nazivom „Srednjoškolci Podgorici“. Cilj manifestacije je okupljanje što većeg broja srednjoškolaca i njihovo uključivanje u takmičenje u raznim sportskim disciplinama, kao i obilježavanje *Dana oslobođenja Podgorice*. Učestvovalo je 11 srednjih škola u 5 sportova.

**63. Atletska ulična trka Oslobođenje Podgorice 2021** ("Memorijal Veliša Mugoša") održana je 18. decembra 2021. godine, i ove godine trka je održana na brdu Gorica, na kružnoj stazi oko spomenika „Partizanu borcu“ u dužini od 600 m

U okviru **manifestacije Decembarski dani sporta** organizovani su: 42. Karate Kup Oslobođenja Podgorice u organizaciji Karate kluba „Budućnost“, kao i međunarodni turniri u: stonom tenisu, šahu, bicikliznu, kendu, fudbalu, dzudou, ritmičkoj gimnastici.

U saradnji sa sportsko-rekreativnim društvima iz Podgorice, organizovani su Majski i Decembarski dani rekreacije kao i značajan broj sportsko-rekreativnih takmičenja.

Tradicionalno, na kraju godine, Sekretarijat za kulturu i sport je održao **23. Proglašenje najuspješnijih sportista Podgorice.** U cilju podsticanja takmičarskog duha i afirmacije postignutih sportskih rezultata organizovali smo svečanost proglašenja najuspješnijih sportista, trenera, kluba i sportskih radnika Podgorice. Proglašeni su najuspješniji u 2021. godini: Jelena Maksimović (sportista), Žarko Raković (trener) i Karate klub „Omladinac“ (klub).

Krajem decembra iz štampe je izašla publikacija Vodič kroz sport Glavnog grada u kojoj je prikazano sve ono što Podgorica nudi na polju sporta– predstavljeni su klubovi, sportski objekti, infrastruktura, sjetili smo se nekadašnjih sportista, još jednom podvukli sve lijepo što je Sekretarijat uradio u godini za nama. Publikacija naišla na pozitivne kritike javnosti.

U skladu sa Programom rada za 2021. godinu u „Sportskim objektima“ doo sprovođena je osnovna javna funkcija kroz pružanje usluga vrhunskom sportu u takmičarskom i trenažnom procesu, kao i usluga sportske rekreacije. Društvo je putem pružanja kvalitetne usluge u sportskim objektima sa kojima raspolaže, na najbolji način pomoglo sve sportske manifestacije, čime je doprinijelo razvoju sporta, fizičke kulture i obogaćivanju turističke ponude ne samo u Glavnom gradu već i na nivou Crne Gore.

U cilju veće informisanosti mladih o sportskim i kulturnim manifestacijama u Glavnom gradu svi sportski i kulturni događaji su najavljeni i prezentovani putem sajta, društvenih mreža, medije.

***Aktivnosti Sekretarijata za kulturu i sport u 2021. godini koje se odnose na normativno-pravnu oblast i vršenje upravnog nadzora***

U toku obavljanja poslova iz svog djelokruga i izvršavanja programskih obaveza, Sekretarijat je ostvario odgovarajuću saradnju sa nadležnim organima Glavnog grada i države. Sekretarijat takođe sarađivao i sa organima uprave drugih jedinica lokalne samouprave u smislu pružanja stručne pravne pomoći i konsultovanja po brojnim pitanjima u normativno-pravnom dijelu iz oblasti kulture, obrazovanja i sporta.

Sekretarijat je pripremio prijedloge akata koji se odnose na kulturu, obrazovanje, medije i sport, dok je, vršeći upravni nadzor, nastavio sa uspostavljenim sistemom kontrole opštih i pojedinačnih pravnih akata javnih službi iz oblasti kulture i sporta i bio na dispoziciji za pružanje stručne pomoći u razrešenju spornih pitanja i odnosa. Sekretarijat je pripremio brojne skupštinske teme, informacije i materijale, od kojih izdvajamo sljedeće:

 -Prijedlog Odluke o finansiranju sporta u Glavnom Gradu Podgorica,

 -Predlog pravilnika o bližim kritrijumima za sufinansiranje sportskih subjekata,

 -Prijedlog odluke o izmjenama i dopunama Odluke o kriterijumima za dodjelu stipendija,

 -Prijedlog odluke o povećanju osnovnog kapitala Društva sa ograničenom odgovornošću Lokalni javni emiter "Radio televizija Podgorica",

 -Prijedlog odluke o organizaciji novogodišnjih praznika 2021-2022,

 -Prijedlog odluke o izmjeni Odluke o osnivanju Javne ustanove Gradsko pozorište Podgorica,

 -Prijedlog odluke o izmjeni Odluke o osnivanju Javne ustanove Muzeji i galerije Podgorica,

 -Prijedlog odluke o podizanju spomen-obilježja izgradnjom spomenika Blažu Jovanoviću,

 -Prijedlog odluke o podizanju spomen-obilježja izgradnjom spomenika knjazu Danilu I Petroviću-Njegošu,

 - Prijedlog programa podizanja spomen-obilježja za 2021. godinu

 - Prijedlog izmjene Programa podizanja spomen-obilježja za 2019. godinu,

 - Prijedlog odluke o izmjeni Odluke o podizanju spomen-obilježja postavljanjem spomenika Jeleni Petrović Savoja, princezi Crne Gore i kraljici Italije,

 -Prijedlog odluke o davanju saglasnosti na Odluku Odbora direktora »Sportski objekti« d.o.o. Podgorica o davanju u zakup poslovnih prostora u objektu Univerzalno sportsko igralište »Venom«,

 -Prijedlog ocjena i zaključaka na izvještaje o radu javnih službi iz oblasti kulture i sporta za 2021. godinu (JU Narodna biblioteka „Radosav Ljumović“, JU Muzeji i galerije Podgorica, JU Gradsko pozorište, JU KIC Budo Tomović, i “Sportski objekti” d.o.o.

 -Prijedlog odluke o davanju saglasnosti na programe rada javnih službi iz oblasti kulture i sporta za 2022. godinu sa mišljenjem Sekretarijata na iste,

***Informacija o rješavanju upravnih stvari iz nadležnosti***

 ***sekretarijata za kulturu i sport za 2021. godinu***

U izvještajnom periodu u ovom organu vođen je ukupno 239 upravnih postupaka (199 po zahtjevu stranke, a 40 po službenoj dužnosti), od čega je 169 postupaka iz 2021. godine, kao i 70 postupaka započetih u 2020. godini za koje je nastavljeno postupanje.

Od ukupnog broja postupaka u zakonskom roku završeno je 239 postupaka, a u 78 postupaka je nastavljeno postupanje u 2022. godini.

Strukturu upravnih postupaka po zahtjevu stranke čini:

a) 150 postupaka za usmjeravanje djece sa  posebnim potrebama u odgovarajući obrazovni program   od čega je u zakonskom roku završeno 150 postupaka, na način što je 142 zahtjeva stranke usvojeno, 3 zahtjeva odbijena kao neosnovana, a 5 zahtjeva je obustavljeno na zahtjev stranke;

b) 9 postupaka za slobodan pristup informacijama u kojima je donešeno 7 rješenja kojima se zahtjev usvaja i odobrava pristup informaciji a za 2 postupka su upućena obavještenja o prosljeđivanju zahtjeva za pristup informacijama nadležnom organu;

c) 40 postupaka po zahtjevu stranke iz oblasti službeničko namješteničkih odnosa i 40 postupaka po službenoj dužnosti iz oblasti službeno namješteničkih odnosa.

U 78 postupaka za usmjeravanje djece sa  posebnim potrebama u odgovarajući obrazovni program nastavljeno je postupanje u 2022. godini iz razloga što je postupak usmjeravanja djece sa posebnim obrazovnim potrebama postupak koji, po prirodi stvari, traje zbog neophodne opservacije djeteta, koja je multisektorskog karaktera, kao i od niza faktora (zdravstvenog stanja djeteta, dostupnosti i socijalne strukture porodice, njihove dostupnosti za komunikaciju, dostavljenih izvještaja od socijalnih, zdravstvenih, obrazovnih institucija i sl.), što utiče na kompletiranja propisane dokumentacije od strane podnosioca zahtjeva, državnih organa i Komisije za usmjeravanje djece sa posebnim obrazovnim potrebama, i znatno usložnjava realizaciju upravne stvari.

Uočeni problemi koji su tokom izvještajnog perioda usporavali postupak, pored toga što je uočljiv stalni trend povećanja broja zahtjeva i sa područja Opštine u okviru Glavnog grada Golubovci i Opštine Tuzi, su neadekvatno angažovanje i poštovanje procedure usmjeravanja od strane roditelja.

Imajući u vidu rast broja zahtjeva za usmjeravanje, a na osnovu dosadašnjeg iskustva Komisije, predlažemo da se razmotri mogućnost osnivanje komisija područja Opštine u okviru Glavnog grada Golubovci i Opštine Tuzi, što bi značajno doprinijelo bržem rješavanju zahtjeva od strane Komisije Glavnog grada.

 **Sekretarka,**

 **Ana Medigović**